Marie af Storbritannien

Marie af Storbritannien (22. februar 1723 – 14. januar 1772 i Hanau) var en britisk prinsesse, der var landgrevinde af Hessen-Kassel fra 1760 til 1772 som ægtefælle til landgreve Frederik 2. af Hessen-Kassel. 

Hun var datter af kong Georg 2. af Storbritannien og søster til den danske dronning Louise. Marie blev gift i 1740 med den senere landgreve Frederik 2. af Hessen-Kassel. Parret blev separeret i 1754, da det kom frem, at Frederik havde konverteret til katolicismen. I 1756 flyttede Marie til Danmark for at tage sig af sin afdøde søsters børn. Hun tog sine børn med sig, der blev opdraget ved det danske hof, og to af sønnerne blev gift med danske prinsesser.

Marie var henholdsvis moster og faster til det danske kongepar Christian 7. og Caroline Mathilde.

Biografi

Tidligt liv 

Prinsesse Marie blev født den 22. februar 1723 som det syvende barn og fjerde datter af det britiske tronfølgerpar Georg og Caroline, Fyrste og Fyrstinde af Wales. Hun blev født i London, hvortil hendes forældre var flyttet ni år tidligere, da hendes farfar Kong Georg 1. i 1714 havde arvet den britiske trone, og hendes far var blevet Fyrste af Wales. Hun kom til verden i Leicester House i London, der var familiens residens fra 1717 til hendes far tiltrådte som konge i 1724, hvor familien flyttede til den kongelige residens St. James's Palace.

Hun havde syv søskende:
 Frederik Ludvig, Fyrste af Wales (1707 – 1751), gift 1736 med prinsesse Augusta af Sachsen-Gotha; fik 9 børn. 
 Prinsesse Anne (1709 – 1759), gift 1734 med Fyrst Vilhelm 4. af Oranien, arvestatholder af Nederlandene; havde børn. 
 Prinsesse Amelia (1711–1786) 
 Prinsesse Caroline (1713–1757)
 Prins Georg Vilhelm (1717–1718)
 Prins Vilhelm August, Hertug af Cumberland (1721–1765)
 Prinsesse Louise (1724-1751, gift 1743 med Kong Frederik 5. af Danmark og Norge; havde børn.

Ægteskab 

Den 28. juni 1740 blev hun gift i Kassel med prins Frederik af Hessen-Kassel, søn af Vilhelm 8. af Hessen-Kassel. Parret blev separeret i 1754, da det kom frem, at Frederik havde konverteret til katolicismen. Marie flyttede sammen med de tre sønner til grevskabet Hanau, som svigerfaderen udskilte af landgrevskabet, og som ved hans død skulle gå i direkte arv til barnebarnet, Vilhelm. I 1756 flyttede Marie til Danmark for at tage sig af sin afdøde søster Louises børn. Hun tog sine sønner med sig, der blev opdraget ved det danske hof. To af sønnerne blev senere gift med danske prinsesser og to af dem gjorde karriere i Danmark.

Senere liv 
Efter separationen så Marie aldrig sin mand igen. Da han efterfulgte sin far som regerende landgreve i 1760, blev Maries titel landgrevinde Marie af Hessen-Kassel. Sine sidste år tilbragte hun på Rumpenheimer Schloss i Offenbach nær Frankfurt am Main. Hun døde 14. januar 1772 i Hanau. Efter Maries død, giftede Frederik sig igen, og først i 1782 genså han sine tre sønner efter 28 års adskillelse.

Børn 
 Vilhelm, Prins af Hessen-Kassel, 1741-1742, død som barn. 
 Vilhelm 1., Kurfyrste af Hessen, 1743-1821 gift; havde børn. 
 Carl af Hessen-Kassel, 1744-1836, blev gift i 1766 med Louise, prinsesse af Danmark og Norge; havde børn. 
 Frederik 3., titulær landgreve 1747-1837, gift med prinsesse Caroline af Nassau-Usingen; havde børn.

Titler og prædikater 

 5. marts 1723 – 11. juni 1727: Hendes Kongelige Højhed Prinsesse Mary af Wales
 11. juni 1727 – 28. juni 1740: Hendes Kongelige Højhed  Prinsesse Mary af Storbritannien
 28. juni 1740 – 1. februar 1760: Hendes Kongelige Højhed  Prinsesse Maria af Hessen-Kassel
 1. februar 1760 – 14. januar 1772: Hendes Kongelige Højhed Landgrevinde Maria af Hessen-Kassel

Eksterne henvisninger 

Huset Hessen-Kassel
Huset Hannover
Prinsesser fra Storbritannien
Personer fra London